首夏同諸校正遊開元觀因宿玩月
作者：白居易
朝代：唐

paragraphs: 我與二三子，策名在京師。
官小無職事，閑於爲客時。
沈沈道觀中，心賞期在茲。
到門車馬迴，入院巾杖隨。
清和四月初，樹木正華滋。
風清新葉影，鳥戀殘花枝。
向夕天又晴，東南餘霞披。
置酒西廊下，待月杯行遲。
須臾金魄生，若與吾徒期。
光華一照耀，殿角相參差。
終夜清景前，笑歌不知疲。
長安名利地，此興幾人知。